TV2/Nord har tidligere fortalt om, hvordan mange valgplakater hænger i en ulovlig højde flere steder i Nordjylland. I Hjørring Kommune er de gået skridtet videre - her er der nemlig blevet fældet træer på offentlig grund for at gøre plads til en borgmesterkandidats plakat.

I Ilbro udenfor Hjørring er den nu gal igen med kommunalpolitikernes valgplakater. Nu er det ikke lygtepælene, men træerne foran plakaterne, der står for skud. Venstres spidskandidats valgplakat står godt nok på privat grund, men træerne, som blev fældet, var på det offentlige areal. - Bare fordi der er kommunal valgkamp, så fælder man et træ på offentlig ejendom for at få plads til en stor plakat. Det er et overgreb på naturen, siger Poul Erik Fisker, der er forhenværende Vej- og Hegnsynsmand ved Hjørring Kommune. I Ilbro vækker de aggressive metoder stor harme blandt borgerne. - De bryder loven på flere punkter. Både med deres valgplakater, der hænger for lavt, og nu at de fælder nogle træer. Havde det været en almindelig mand, så var han straks blevet meldt for hærværk, siger Inger Christensen, reklameomdeler i Ilbro. - Jeg synes, at det er meget, meget dårligt, at dem, der skal vælges ind, fælder træer for at gøre plads til valgplakater, siger Inger-Lise Dybro, der er beboer i Ilbro. Og træerne foran Venstres spidskandidat Henrik Jørgensens valgplakat er ikke fjernet ved en tilfældighed. - Man kan tydeligt se, at man har fældet to selvstændige træer her, og der er ingen tvivl om, at det er offentligt areal. Man har herefter forsøgt at skjule det, siger Poul Erik Fisker, forhenværende Vej- og Hegnsynsmand ved Hjørring Kommune. Venstres spidskandidat, Henrik Jørgensen, tager kritikken til sig, men han afviser, at han skulle have fældet træerne. I stedet er det lodsejeren, der har fjernet træerne foran valgplakaten. - Man fælder som udgangspunkt ikke et træ på offentlig grund. Så jeg beklager, hvis lodsejeren har fældet træer på offentlig grund, siger han.